S-528/2016

Mál þetta, sem dómtekið var 5. þessa mánaðar, var höfðað með ákæru útgefinni af lögreglustjóranum á Suðurnesjum 5. síðasta mánaðar, á hendur A-kk-þgf S-kk-þgf A-kk-þgf, kt. 000000-0000, Holtsgötu 27 í Sandgerði, „fyrir ólögmæta meðferð fundins fjár, með því að hafa, mánudaginn 14. apríl 2014 eða einhvern tíma eftir þann dag, slegið eign sinni á Galaxy SIII farsíma, að áætluðu verðmæti kr. 74.000, sem ákærði kvaðst hafa fundið við Hringbraut 128, Keflavík“ og að hafa þannig brotið gegn 246. gr. almennra hegningarlaga nr. 19/1940.

Í ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst þess aðallega að sér verði ekki gerð refsing, til vara að honum verði gerð sektarrefsing og til þrautavara að fangelsisrefsing verði bundin skilorði. Skipaður verjandi gerir kröfu um hæfilega þóknun sér til handa. Á meðal þess sem fram kom af hálfu ákærða var að hann væri með barn á framfæri og að hann væri að hefja endurhæfingu hjá Virk.

Ákærði hefur hvort tveggja á rannsóknarstigi og fyrir dómi játað þá háttsemi sem hann er sakfelldur fyrir og er það virt honum til málsbóta. Samkvæmt framlögðu sakavottorði ákærða, sem í dag er 24 ára gamall, hefur hann þrívegis verið dæmdur fyrir brot gegn almennum hegningarlögum, þar af tvívegis fyrir auðgunarbrot. Hann var með dómi 1. mars 2011 dæmdur í sex mánaða fangelsi, skilorðsbundið til tveggja ára, fyrir þjófnaði og tilraun til þjófnaðar, en brotin framdi hann á haustmánuðum árið 2009, eða áður en hann varð fullra átján ára. Með þeim brotum rauf hann skilorð fyrir tveggja ára frestun á tveggja mánaða fangelsi fyrir broti gegn valdstjórninni, sem hann var dæmdur til með dómi 23. september 2008. Var sú refsing dæmd upp og ákærða gerð refsing í einu lagi með dómnum 1. mars 2011. Með dómi 18. apríl 2012 var hann sakfelldur fyrir þjófnaðarbrot sem hann framdi 26. desember 2011, en var ekki gerð refsing. Með því broti rauf hann skilorð dómsins frá 1. mars 2011, en refsing þess dóms var ekki dæmd upp.

Að framangreindu virtu og að gættum 1. mgr. 71. og 1. mgr. 256. gr. almennra hegningarlaga nr. 19/1940, þykir refsing ákærða samkvæmt 246. gr. sömu laga, hæfilega ákveðin fangelsi í þrjátíu daga. Atvik þessa máls áttu sér stað í apríl árið 2014. Samkvæmt gögnum þess var rannsókn málsins lokið í júní það ár og var ákæra sem fyrr segir, gefin út 5. desember síðastliðinn. Að atvikum virtum, þar með talið með hliðsjón af þessum drætti á meðferð málsins, þykir mega fresta fullnustu refsingar og skal hún með hliðsjón af því hvernig hér hagar til, falla niður að liðnu einu ári frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Með vísan til 1. mgr. 218. gr. laga um meðferð sakamála nr. 88/2008 er ákærði dæmdur til að greiða sakarkostnað málsins, sem er þóknun skipaðs verjanda hans, P-kk-ef K-kk-ef héraðsdómslögmanns, sem þykir hæfilega ákveðin 80.600 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, A-kk-nf S-kk-nf A-kk-nf, sæti fangelsi í þrjátíu daga. Fresta skal fullnustu refsingarinnar og hún falla niður að liðnu einu ári frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði greiði 80.600 krónur í sakarkostnað, sem er þóknun skipaðs verjanda hans, P-kk-ef K-kk-ef héraðsdómslögmanns.

H-kk-nf Þ-kk-nf